
MEMORANDUM TA’ SPJEGAZZJONI

1.
KUNTEST TAL-PROPOSTA

L-Artikolu 305 tat-Trattat dwar il-Funzjonament tal-Unjoni Ewropea (TFUE) jistipula li l-għadd ta' membri tal-Kumitat tar-Reġjuni (minn hawn 'il quddiem "il-Kumitat") ma għandux jaqbeż it-350. 
Sad-dħul fis-seħħ tat-trattat ta' Lisbona, il-kompożizzjoni tal-Kumitat kien stipulat fit-Trattati. Minn hemm 'il quddiem, it-tieni paragrafu tal-Artikolu 305 TFUE jistipula li l-Kunsill, li jaġixxi b'mod unanimu fuq proposta tal-Kummissjoni, għandu jadotta deċiżjoni li tistabbilixxi l-kompożizzjoni tal-Kumitat. 
L-Artikolu 8 tal-Protokoll (Nru 36) dwar id-Dispożizzjonijiet Tranżitorji żamm il-kompożizzjoni tal-Kumitat kif kienet iddeterminata preċedentement fl-Artikolu 263 KE "sad-dħul fis-seħħ tad-deċiżjoni msemmija fl-Artikolu 305 TFUE". Mill-1 ta' Lulju 2013, il-kompożizzjoni tal-Kumitat kien adattat mill-Artikolu 24(1) tal-Att li jikkonċerna l-kundizzjonijiet ta' adeżjoni tar-Repubblika tal-Kroazja. L-Artikolu 24(2) ta' dak l-Att jistipula li l-għadd ta' membri tal-Kumitat "għandu jiżdied temporanjament għal 353 biex titqies l-adeżjoni tal-Kroazja għall-perjodu mid-data tal-adeżjoni sa tmiem il-mandat li matulu l-Kroazja taderixxi mal-Unjoni jew sad-dħul fis-seħħ tad-deċiżjoni msemmija fl-Artikolu 305, it-tieni paragrafu, TFUE, skont liem minnhom tiġi l-ewwel." 
Il-mandat attwali tal-Kumitat jiġi fi tmiemu fil-31 ta' Jannar 2015. Għalhekk, huwa neċessarju li l-Kunsill jadotta d-deċiżjoni dwar il-kompożizzjoni tal-Kumitat fil-ħin qabel ma l-Kunsill iniedi l-proċedura għat-tiġdid tal-Kumitat tar-Reġjuni għall-perjodu 2015 - 2020. 
Ta' min ifakkar li l-Artikolu 300(5) TFUE jistipula li r-regoli li jirregolaw in-natura tal-kompożizzjoni tal-Korpi Konsultattivi "għandhom jiġu riveduti f'intervalli regolari mill-Kunsill sabiex jieħdu inkunsiderazzjoni l-iżviluppi ekonomiċi, soċjali u demografiċi fi ħdan l-Unjoni. Il-Kunsill, fuq proposta tal-Kummissjoni, għandu jadotta deċiżjonijiet għal dan il-għan.” 
2.
RIŻULTATI TAL-KONSULTAZZJONIJIET MAL-PARTIJIET INTERESSATI

Il-Kumitat tar-Reġjuni adotta, fis-6 ta' Ottubru 2010, rakkomandazzjonijiet lill-Kummissjoni Ewropea u lill-Kunsill dwar il-kompożizzjoni futura tal-Kumitat tar-Reġjuni tal-Unjoni Ewropea.
 Huwa jirrakkomanda sistema permanenti "għat-trasferiment ta’ siġġijiet fi tkabbiriet futuri: kull delegazzjoni, l-ewwel nett l-iżgħar fosthom, għandha ċċedi siġġu wieħed sakemm ikun hemm siġġijiet biżżejjed biex jiġu indirizzati l-ħtiġiet tat-tkabbir ikkonċernat; b’kull tkabbir addizzjonali, il-proċess ikompli bid-delegazzjoni li jmiss skont il-lista. Madankollu, l-ebda delegazzjoni m’għandu jkollha inqas minn ħames siġġijiet, sabiex jiġu rispettati l-proporzjonalità, il-pluraliżmu u s-solidarjetà bejn id-delegazzjonijiet."
Il-Kumitat iqis ukoll li l-prinċipji definiti mill-Kumitat "iwasslu għall-introduzzjoni ta’ għadd minimu ta’ 5 membri għall-Istat Membru bl-iżgħar popolazzjoni u l-introduzzjoni ta’ għadd massimu ta’ 24 membru għall-Istat Membru bl-akbar popolazzjoni."
Il-Kummissjoni tqis ukoll l-opinjonijiet li xi Stati Membri indirizzawlha fejn sostnew li għandu jkun hemm għadd ikbar ta' siġġijiet għall-Istat Membru bl-akbar popolazzjoni kif ukoll il-fehmiet irreġistrati fil-protokolli tal-Konvenzjoni Ewropea 2002-2003 u s-sottomissjonijiet għaliha.
Barra minn hekk, ma seħħ l-ebda żvilupp ekonomiku, soċjali u demografiku mill-Konferenza Intergovernattiva li adottat it-test tat-trattat ta' Lisbona li jiġġustifika bidla sinifikanti fin-natura tal-kompożizzjoni tal-Kumitat. Għalhekk, il-proposta attwali hija limitata għad-determinazzjoni tal-għadd ta' membri tal-Kumitat għal kull Stat Membru.

3.
ELEMENTI ĠURIDIĊI TAL-PROPOSTA

3.1
Bażi ġuridika
Il-proposta hija bbażata fuq it-tieni paragrafu tal-Artikolu 305 TFUE li jistipula li deċiżjoni unanima tal-Kunsill tiddetermina l-kompożizzjoni tal-Kumitat. 
3.2
Spjegazzjoni tal-proposta
Il-kompożizzjoni preżenti tal-Kumitat, wara l-adeżjoni tal-Kroazja, ma tistax tinżamm fl-intier tagħha wara l-mandat tal-membri attwali, peress li tiġi taqbeż l-għadd massimu ta' siġġijiet kif stipulat fit-trattat. 
It-Trattati ma jistipulaw xejn dwar il-metodu ta' kompożizzjoni tal-Kumitat Ekonomiku u Soċjali jew tal-Kumitat tar-Reġjuni b'għadd massimu ta' 350 membru. Dan b'kuntrast għall-kriterji għall-kompożizzjoni tal-Parlament Ewropew li huma stipulati fl-Artikolu 14(2) tat-Trattat dwar l-Unjoni Ewropea. Filwaqt li l-Parlament huwa magħmul minn rappreżentanti eletti direttament miċ-ċittadini tal-Unjoni, il-Kumitat jikkonsisti f'rappreżentanti tal-entitajiet reġjonali u lokali (l-Artikolu 300(3) TFUE). Għalhekk, l-għan ewlieni għandu jkun li jiġi żgurat li leħen ir-reġjuni u l-korpi lokali jinstema' fil-Kumitat u mhux li jkun hemm rabta diretta bejn id-daqs tal-popolazzjonijiet rispettivi tal-Istati Membri. 

Il-Kummissjoni hija tal-fehma li l-bilanċ attwali fil-kompożizzjoni tal-Kumitat għandu jinżamm kemm jista' jkun, peress li huwa r-riżultat ta' Konferenzi Intergovernattivi suċċessivi. 
Għalhekk, huwa propost li jkun stipulat l-inqas ammont ta' modifiki possibbli, biex jitnaqqas l-għadd attwali ta' siġġijiet allokati għal Stat Membru wieħed b'massimu ta' wieħed, u, filwaqt li jkun rispettat għadd minimu ta' ħames siġġijiet għal kull Stat Membru (l-għadd attwali ta' siġġijiet għal Malta) sabiex ikun jista' jkun hemm l-involviment tal-membri ta' kull Stat Membru fil-firxa kollha tal-attivitajiet tal-Kumitat, li dan it-tnaqqis jiġi applikat l-ewwel lill-Istati Membri l-inqas popolati (il-Lussemburgu, Ċipru u l-Estonja). 
Il-Kummissjoni tadotta din il-proposta b'mod parallel mal-proposta dwar il-kompożizzjoni tal-Kumitat Ekonomiku u Soċjali. Il-paralleliżmu fir-rigward tal-allokazzjoni tas-siġġijiet bejn l-Istati Membri fiż-żewġ Kumitati trid tinżamm. 

Il-Kummissjoni tqis li ma jkunx xieraq li tkun stabbilita metodoloġija li tiddetermina minn qabel ir-riallokazzjoni tas-siġġijiet f'każ li Stat Membru ġdid jaderixxi mal-Unjoni, peress li t-Trattat jistipula reviżjoni regolati u ma jipprovdix kriterji li tkun tista' tiġi bbażata fuqhom metodoloġija permanenti. 

3.3
Dħul fis-seħħ 
Huwa propost li l-Kunsill jipposponi d-dħul fis-seħħ ta' din id-deċiżjoni sal-għada ta' tmiem il-mandat attwali tal-Kumitat. Jekk id-dħul fis-seħħ ma jiġix pospost, l-Artikolu 24(2) tal-Att li jikkonċerna l-kundizzjonijiet tal-adeżjoni tar-Repubblika tal-Kroazja jimplika li ż-żieda temporanja għal 353 membru ma tibqax legali minn dakinhar tad-dħul fis-seħħ. 

Proposta għal
DEĊIŻJONI TAL-KUNSILL
li tiddetermina l-kompożizzjoni tal-Kumitat tar-Reġjuni
IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,

Wara li kkunsidra l-proposta mill-Kummissjoni Ewropea,

Billi:

(1)
L-Artikolu 300(3) tat-Trattat dwar il-Funzjonament tal-Unjoni Ewropea jistipula li l-Kumitat tar-Reġjuni għandu jkun kompost minn rappreżentanti tal-korpi reġjonali u lokali, li jew ikollhom mandat elettorali ta' awtorità reġjonali jew lokali jew ikunu politikament responsabbli quddiem assemblea eletta.. 

(2)
L-Artikolu 305 tat-Trattat dwar il-Funzjonament tal-Unjoni Ewropea jistipula li l-Kunsill għandu jiddetermina l-kompożizzjoni tal-Kumitat tar-Reġjuni. L-għadd ta’ membri ma għandux jaqbeż it-350.
(3)
Il-Kumitat tar-Reġjuni adotta, fis-6 ta' Ottubru 2010, rakkomandazzjonijiet lill-Kummissjoni Ewropea u lill-Kunsill dwar il-kompożizzjoni futura tal-Kumitat tar-Reġjuni tal-Unjoni Ewropea
.
(4)
Il-bilanċ attwali fil-kompożizzjoni tal-Kumitat tar-Reġjuni għandu jinżamm kemm jista' jkun, peress li huwa r-riżultat ta' Konferenzi Intergovernattivi suċċessivi. 

(5)
Sabiex il-Kumitat tar-Reġjuni jkun kompost skont l-Artikolu 24 tal-Att li jikkonċerna l-kundizzjonijiet ta' adeżjoni tar-Repubblika tal-Kroazja sa tmiem il-mandat tal-membri attwali, id-dħul fis-seħħ tad-deċiżjoni preżenti għandu jkun pospost sa dik id-data,
ADOTTA DIN ID-DEĊIŻJONI: 

Artikolu 1

L-għadd ta' membri tal-Kumitat tar-Reġjuni għandu jkun kif ġej:
Il-Belġju 





12 

Il-Bulgarija 





12 

Ir-Repubblika Ċeka 




12 

Id-Danimarka 





9 

Il-Ġermanja 





24 

L-Estonja 





6 

L-Irlanda 





9 

Il-Greċja 





12 

Spanja 






21 

Franza






24 
Il-Kroazja 





9 

L-Italja 





24 

Ċipru 






5 

Il-Latvja 





7 

Il-Litwanja 





9 

Il-Lussemburgu 




5 

L-Ungerija 





12 

Malta 






5 

Il-Pajjiżi l-Baxxi 




12 

L-Awstrija 





12 

Il-Polonja 





21 

Il-Portugall 





12 

Ir-Rumanija 





15
Is-Slovenja 





7 

Is-Slovakkja 





9 

Il-Finlandja 





9 

L-Isvezja 





12 

Ir-Renju Unit 





24.

Artikolu 2

Din id-Deċiżjoni għandha tidħol fis-seħħ l-għada ta' tmiem il-mandat tal-membri attwali tal-Kumitat tar-Reġjuni. 
Magħmul fi Brussell,

Għall-Kunsill


Il-President

�	Il-Kumitat tar-Reġjuni, R/CdR 137/2010 fin, Rakkomandazzjoni lill-Kummissjoni Ewropea u lill-Kunsill dwar il-kompożizzjoni futura tal-Kumitat tar-Reġjuni tal-Unjoni Ewropea, is-6 ta' Ottubru 2010.

